偷天情緣

《偷天情緣》係美國哥倫比亞公司喺1993年出品嘅英語電影之一，屬於奇幻式嘅愛情喜劇。

電影資料

制作 
出品機構：
 哥倫比亞電影公司 (Columbia Pictures / Tristar Pictures)

導演：Harold Ramis

編劇：Danny Rubin

主演：標．梅利、安迪．麥杜維、基斯．伊利渥……等。

簡介 
劇情講述一個乞人憎嘅電視天氣報導員，因一次去到第二個地方採訪時發生嘅奇遇，令到佢嘅人生觀點從此完全改變。

劇情大綱 
有一個叫做菲爾嘅電視天氣報導員，佢為人自私自大，成日覺得自己懷才不遇，而且又口不擇言，所以佢身邊嘅人都覺得佢好乞人憎。

有一次佢被派去賓夕凡尼亞州嘅一個小鎮普蘇塔尼採訪土撥鼠節；呢個鎮有個習俗，就係每年二月二日冬天就嚟過嘅時候，鎮民都會喺呢日聚集埋一齊，睇吓一隻又係叫做菲爾嘅土撥鼠會唔會出嚟「講嘢」，如果佢會叫，即係冬天好快過去，而春暖將會降臨，相反如果佢唔叫，即係冷天可能重會持續一段時間。報導員菲爾聯同美麗女導演麗塔同埋攝影師拉利三個人一齊嚟到呢個小鎮，喺菲爾下塌一間旅館之後，佢嘅奇幻旅程就正式開始。

第二日，即係二月二日土撥鼠節嘅正日。呢一朝早，菲爾床頭嘅收音機鬧鐘準時六點響起，輕鬆嘅民謠帶住菲爾去梳洗換衫，然後開始一日嘅工作；當菲爾同女導演三人做晒嘢之後就諗住走，點知因為天氣報告話外圍天氣開始變壞，離開普蘇塔尼嘅路已經俾大雪封咗，於是菲爾就被迫要留多一晚。到第二朝瞓醒，個鬧鐘搭正六點響起，而收音機裏面亦響起同一首民謠，菲爾發現電台主持講嘅嘢同前一日一樣，佢以為電台播返前一日嘅錄音帶，不過佢都覺得奇怪，於是伸個頭望出窗口，見到又有人流向住土撥鼠節嘅會場進發。佢出門口之後，所遇到嘅人同埋事都曾經發生過，土撥鼠節個會場又係有好多人；菲爾見到女導演同攝影師，點知佢哋又係講返同一樣嘅開場白，菲爾喺報導緊嘅時候越諗越亂，於是劈低支咪走咗……自此之後，菲爾週而復始咁過住同一日，一到六點就紥醒，一樣都係土撥鼠節，而佢跟本唔知點先可以脫離。有一個土撥鼠節，菲爾終於發咗癲，於是諗盡方法尋死，但係佢呢頭死，嗰頭紥醒又係朝頭早六點鬧鐘響起嘅時候，又係播住同一首民謠，又係土撥鼠節。

期間菲爾有啲鍾意美麗女導演麗塔，於是發奇想，想喺一日之內令女導演對自己改觀，搵機會同佢上床；喺每一日都係同一日嘅情形之下，菲爾利用無限嘅時間一啲啲咁去了解麗塔，但係始終都冇辦法取得麗塔嘅完全信任，就算有一次麗塔俾菲爾說服陪佢喺間房度等天光，到第二朝床上一樣剩返菲爾一個，一樣係回復返土撥鼠節。最後菲爾明白到，與其冇方法要人鍾意自己，不如令自己嘅每一個同一日都過得充實同埋有意義，等到萬一可以脫離框框會有個新嘅未來，於是佢利用無限嘅時間去學咗好多唔同嘅手藝同自己增值，同埋因為佢已經好熟咁知道每日喺邊度會有咩事發生，佢亦會積極咁週圍去幫嗰啲要人幫嘅人；不過當中都有個小遺憾，就係佢唔可以阻止其他人生命嘅終結。

喺某一個土撥鼠節，菲爾感動人心嘅現場報導，令到在場所有專注聽佢講嘢嘅人都大拍手掌；而喺呢日嘅夜晚，麗塔去到鎮上開早春慶祝會嘅社區會堂，只見到菲爾喺舞檯度彈住一手輕快兼且熟練嘅鋼琴，之後人人都爭住向佢打招呼，成為咗席上最閃耀嘅人；原來一日嚟佢幫過幾個女人架車換呔，所以幾個女人都走埋嚟多謝佢；佢幫過一個食嘢啃親嘅肥佬吐返粒核出嚟，於是兩公婆又走嚟多謝佢；佢鼓勵咗一對心大心細想結婚但又唔放心嘅情人，於是呢對準新人又嚟多謝佢……。到到慶祝會嘅壓軸環節，就係由鎮上面嘅女人出錢競投王老五共度良宵嘅慈善項目，菲爾一上檯就個個爭住開價要投佢，而麗塔唔知點解之下就傾盡成副身家競投，終於俾佢投到菲爾。

兩個人離開咗社區會堂，菲爾用好紳士嘅態度去對待麗塔，陪佢傾計，重喺條街度整咗個好靚嘅冰雕頭像送畀佢，令到麗塔大為感動，重接受咗菲爾嘅示愛，不過菲爾只係發乎情止乎禮，冇再進一步向麗塔要求；當晚麗塔去到菲爾嘅宿舍，兩個人喺張床度傾傾吓大家就瞓著咗……

六點鐘，收音機鬧鐘又再響起，菲爾慢慢掰開雙眼，心諗又要預備土撥鼠節嘅一日，點知一隻懶洋洋嘅手打橫撳熄咗個鬧鐘，菲爾唔敢相信自己眼睛，但係呢隻手已經暖暖咁抱住菲爾，手嘅主人就係麗塔；菲爾彈起身伸個頭望出窗，見到出面陽光襯住一片白濛濛嘅雪地，街上面亦靜英英咁冇晒湧去睇熱鬧嘅人……菲爾已經跳出時間嘅循環，土撥鼠節終於過去！

菲爾嘅人生觀完全改變，而有情人亦都終成眷屬。

主要出場人物同埋演出者 
 菲爾：標．梅利
 女導演麗塔：安迪．麥杜維
 攝影師：基斯．伊利渥

美國電影
1993年電影